วันดื่มนมโลก กระตุ้นคนไทยหันมาดื่มนมเพิ่มเป็น 25 ลิตรต่อคนต่อปี ภายในปี 2570
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ เปิดเผยระหว่างเป็นประธานเปิดงานวันดื่มนมโลก 1 มิถุนายน ประจำปี 2565 (World Milk Day 2022) ว่า การจัดงานในวันนี้หวังเป็นอย่างยิ่งว่า จะกระตุ้นให้คนไทยหันมาบริโภคนมมากขึ้นและช่วยส่งเสริมอาชีพให้กับเกษตรกรไทยผู้เลี้ยงโคนมมีรายได้มั่นคง โดยจัดกิจกรรมรณรงค์บริโภคนม โดยในปีนี้ กำหนดแนวคิด สร้างความสุข เสริมภูมิคุ้มกัน ดื่มนมทุกวัน ดื่มได้ทุกวัย บริโภคนมได้หลากหลายเมนู เพื่อรณรงค์การบริโภคนมในสังคมไทย มุ่งสร้างความเข้าใจและการรับรู้ ในวงกว้าง โดยเฉพาะเด็กนักเรียนได้กินนมโรงเรียนกัน รวมถึงเป็นการช่วยให้เกษตรกรผู้เลี้ยงโคนมไทยมีความมั่นคงด้านอาชีพการเลี้ยงโคนม ตามวัตถุประสงค์ของนโยบายคณะกรรมการโคนมและผลิตภัณฑ์นม ในการส่งเสริมการบริโภคนมของคนไทยให้เพิ่มขึ้นจาก 18 ลิตร/คน/ปี เป็น 25 ลิตร/คน/ปี ภายในปี 2570ด้านนายสัตวแพทย์ชัยวัฒน์ โยธคล รองอธิบดีกรมปศุสัตว์ กล่าวว่า การจัดกิจกรรมวันดื่มนมโลกได้รับความร่วมมือและบูรณาการร่วมกันระหว่างกระทรวงเกษตรและสหกรณ์ โดยกรมปศุสัตว์ กรมส่งเสริมสหกรณ์ องค์การส่งเสริมกิจการโคนมแห่งประเทศไทย กรมอนามัย มหาวิทยาลัยเกษตรศาสตร์ และเครือข่ายภาคีต่างๆ ได้แก่ เครือข่ายนมดีทุกวัยดื่มได้ทุกวัน ชุมนุมสหกรณ์โคนมแห่งประเทศไทย จำกัด สมาคมสัตวบาลแห่งประเทศไทยในพระราชูปถัมภ์ และชุมนุมสหกรณ์โคนมแห่งประเทศไทย จำกัด นำสินค้านมมาจำหน่ายและสาธิตการทำเมนูจากนมและเลือกซื้อผลิตภัณฑ์นม และการอภิปรายให้ความรู้เรื่องนมในหัวข้อต่างๆ เพื่อให้ประชาชนหันมาดื่มนมกันมากขึ้น